Indicación Cheografica Protechida Carne d'Ávila

A **Indicación Cheografica Protechida Carne d'Ávila** ye una indicación cheografica protechida sobre a carne de vacuno autorizada en l'anyo 1988.

## Oríchens
As explotacions ganaderas bovinas mas antigas d'ista zona datan d'a prehistoria, estando una d'as representacions mas antigas la d'os Toros de Guisando. En epoca romana i hai documentación de bovinos de raza avilenya tirando de carretas u fendo as rotas de transhumancia.
 
En os sieglos XIV y XV, cuan se celebran ferias de mercaus, s'intensifica o trafico de mercancías y de ganau, prenendo en ista epoca importancia a ternera de Castiella. Una representación d'ista ye o cuadro que reproduce a istos animals en la ermita d'Ávila conoixida popularment como "d'as vacas". Posteriorment en o sieglo XVIII a raza Castellana gana importancia como animal de treballo.
 
Ye en a segunda metat d'o sieglo XIX cuan apareixe a raza Serrana, que con o paso d'o tiempo y a traviés de cruces con otras razas, rematará evolucionando en l'actual raza avilenya-negra iberica.

## Redolada
A zona de producción ye constituyida por comarcas agrarias agrupadas por provincias y comunidaz autonomas (Andalucía, Aragón, Castiella-La Mancha, Castiella y Leyón, Extremadura, La Rioja y Madrit). En Aragón fan parti d'a zona de producción as comarcas agrarias d'a Serranía d'Albarracín y o Mayestrato, as dos situadas en a provincia de Teruel.

### Clima
Por estar prou extensa a zona cheografica a on se troba asentada ista raza y debiu a la transhumancia o clima ye de grans contrastes. Entre as vals y as montanyas os veranos son frescos, mientres que os hibiernos son muit fredos y i hai grans cheladas. D'atra man en as defesas os veranos gosan estar calurosos y os hibiernos suaus.

## Caracteristicas

### Razas
O ganau productor d'ista IChP procede exclusivament d'a raza avilenya-negra iberica y de cruce entre ista y sementals d'as razas integradas en Espanya charolés y lemosín. Se produce de manera mayoritaria en Castiella y Leyón y Extremadura y o suyo Consello Regulador tien seu en a ciudat d'Ávila.

A raza avilenya-negra iberica que se cría en a zona de producción d'iste alimento ye un exemplar evolucionau d'a raza serrana, cruzada con atras razas d'a comarca, que ha dau como resultau uns animals de color negra uniforme, encara que en ocasions s'observan degradacions en a tonalidat d'a piel.

## Producción y comercialización
O sistema de producción ye extensivo y/u transhumant, con aproveitamiento d'os recursos de pasto y silvicolas (ramón y bellotas). A transhumancia ye un sistema de producción ancestral basau en l'aproveitamiento d'os recursos naturals tresladando o ganado entre puestos y en periodos de tiempo diferents y complementarios: pastos de sierra en verano-agüerro y defesas de carrasca d'hibierno-primavera.

I hai tres categorías de carne seguntes a edat: 
* Ternera: tien una edat maxima de 12 meses, habendo estau con a mai a o menos 5 d'éls. A suya alimentación ye de leit materna dica o esvece, admitindo-se alimentación complementaria. 
* Anyenco: ye un animal que ha estau esvezau con una edat minima de 5 meses y ye sacrificau entre os 12 y os 24 meses, alimentau con recursos alimenticios autorizaus.
* Noviello: en o momento d'o sacrificio tien una edat mayor de 24 meses y un maximo de 48. A suya alimentación ye como en os atros casos seguindo as autorizacions de recursos alimenticios indicaus por o consello regulador.

## Referencias

## Vinclos externos
*  Asociación Española de la raza Avileña Negra Ibérica